Tájékoztatás a „INTÉZKEDÉSI TERV A 2020/2021. TANÉVBEN A KÖZNEVELÉSI INTÉZMÉNYEKBEN A JÁRVÁNYÜGYI KÉSZENLÉT IDEJÉN ALKALMAZANDÓ ELJÁRÁSRENDRŐL” alapján

A nevelési-oktatási intézményeket **kizárólag egészséges, tüneteket nem mutató** gyermek, tanuló látogathatja. Amennyiben gyermeküknél tüneteket észlelnek, a NNK aktuális eljárásrendje alapján a háziorvos telefonon történő megkeresésével gondoskodjanak orvosi vizsgálatról. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van.

**Minden tanulónál kötelezően lennie kell az orrot és a szájat eltakaró maszknak.**

A tanítási órákon, foglalkozásokon a maszk viselése lehetséges, de nem kötelező.

Iskolánkban a közösségi terekben a javasolt 1,5 méteres védőtávolság nehezen tartható, ezért a **folyosókon a szünetekben** – a nagy zsúfoltságra való tekintettel – a szájat és orrot eltakaró **maszk viselése szükséges**, ez alól kivételt képez természetesen az étkezés ideje.

A zsúfoltságot csökkentése céljából a szaktanárok döntése alapján a tantermek nyitva hagyhatók a szünetek idejére a folyosóügyeletes tanár felügyelete mellett, és a diákok bent maradhatnak. A kémia, biológia, fizika és az informatika termekre ez semmiképp nem vonatkozik.

Az intézménybe belépő **idegen személyek részére a maszk viselése kötelező**.

A testnevelésórákat az időjárás függvényében szabad téren tartjuk meg.

Az első félévben esedékes, nagy létszámú tanuló vagy pedagógus egyidejű jelenlétével járó (pl.: tanévnyitó ünnepség, bál, szalagavató, kulturális program) rendezvény megszervezése során iskolánknak tekintettel kell lenni az alábbiakra:

* az Operatív Törzs által meghatározott létszámkorlát szigorú betartása,
* az alapvető egészségvédelmi intézkedések, szabályok betartása (távolságtartás, maszkviselés, kézfertőtlenítés, szellőztetés),
* zárttéri helyett szabadtéri rendezvény szervezése,
* a rendezvény kisebb létszámú rendezvényekre bontása és a résztvevők körének korlátozása.

Az osztálykirándulást és tanulmányi kirándulást egyelőre nem tervezünk szervezni.

A szülők személyes megjelenésével járó szülői értekezleteket csak a járványügyi előírások betartása mellett tartjuk meg. Amennyiben lehetséges, a szükséges információkat e-mailben, a Köznevelési Regisztrációs és Tanulmányi Alaprendszerben (KRÉTA) vagy egyéb elektronikus juttatjuk el a szülőkhöz.

Az intézmény bejáratánál, valamint az intézmény több más pontján vírusölő hatású kézfertőtlenítőt biztosítunk. Az intézménybe érkezéskor, étkezések előtt és után minden belépő alaposan mosson kezet vagy fertőtlenítse a kezét (a gyerekek, tanulók esetében inkább javasolt a szappanos kézmosás).

Az iskolai szűrővizsgálatok és az iskola-egészségügyi ellátás továbbra is folyamatos, ezek során az egyéb egészségügyi ellátásra vonatkozó szabályokat tarjuk be, az orvosi szobában a maszk viselése kötelező.

Amennyiben az egészségügyi ellátás során a gyermeknél fertőzés tünetei észlelhetők, az EMMI által kiadott tájékoztató „*Teendők beteg személy esetén*” pontja szerinti járunk el.

Annak a tanulónak az iskolai hiányzását, aki a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunrendszeri gyengesége miatt, erről orvosi igazolással rendelkezik, és azt bemutatja, esetleges hiányzását igazolt hiányzásnak kell tekinteni. Az iskolaorvos javaslatára a fenti esetekben a zárt térben tartott testnevelés órák alóli mentesítés kérhető. Igazolt hiányzásnak tekintendő továbbá, ha a gyermek, a tanuló hatósági karanténba kerül a részére előírt karantén időszakára. Ezen időszakban a tanuló az otthona elhagyása nélkül, a pedagógusokkal egyeztetett kapcsolattartási és számonkérési forma mellett részt vehet az oktatásban.

Az országosan kiadott szabályozást szem előtt tartva, de mindent megteszünk annak érdekében, hogy a számonkérések ne online módon történjenek.

A gyermek, a tanuló távolmaradásával kapcsolatos valamennyi szabály a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendeletben foglaltak szerint érvényes, azok betartása szerint szükséges eljárni.

Az EMMI tájékoztatója alapján nyomatékosan fel kell hívnunk az iskolaközösséghez tartozók figyelmét, hogy hiteles forrásokból tájékozódjanak. Az oktatással kapcsolatos híreket a www.kormany.hu és a www.oktatas.hu felületein kell követni.

Az új koronavírus vonatkozásában a rendeletben előírtak teljesítéséhez az NNK által kiadott és honlapján közzétett tájékoztatók nyújtanak segítséget.

Tájékoztatásunk a jelenlegi helyzet (2020. augusztus 31.) alapján készült. Amennyiben Magyarország Kormánya újabb megelőző intézkedéseket vezet be, azokat figyelembe véve újabb tájékoztatással leszünk önök felé.

Szentes, 2020. augusztus 31.

Tóth Tamás József s.k.

igazgató